На основу члана 40. став 1. тачка 42. Статута општине Инђија („Службени лист општине Инђија“ број 5/19),

 Скупштина општине Инђија на седници одржаној дана 31. јануара 2020. године, донела је

**О Д Л У К У**

**О ДАВАЊУ САГЛАСНОСТИ ПРЕДШКОЛСКОЈ УСТАНОВИ „БОШКО БУХА“ ИНЂИЈА ЗА ПОСТАВЉАЊЕ ДЕЧИЈЕГ ИГРАЛИШТА**

**НА ПАРЦЕЛИ БРОЈ 267/26 К.О. ЉУКОВО**

**I**

 **ДАЈЕ СЕ САГЛАСНОСТ** Предшколскојустанови„Бошко Буха“ Инђија да у оквиру реализације пројекта „Школица живота-Заједно за детињство“ постави, опреми и огради дечије игралиште у површини до 300м2 на парцели у јавној својини општине Инђија број 267/26 к.о. Љуково, која се налази у Љукову у улици 1. Новембра бр. 73 која парцела у нарави чини двориште објекта образовања који објекат користе Основна школа „Петар Кочић“ Инђија и Предшколска установа „Бошко Буха“ Инђија.

**II**

 Дечије игралиште ће се поставити на делу парцеле број 267/26 к.о. Љуково гледано из улице 1. Новембра испред врата дела објекта број 1 који користи Предшколска установа „Бошко Буха“ Инђија.

**III**

Средства за финансирање постављања, опремања и ограђивања дечијег игралишта обезбеђује Фондација Новак Ђоковић.

**IV**

Корисник дечијег игралишта биће Предшколска установа „Бошко Буха“ Инђија.

**V**

Ову одлуку објавити у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број: 35-23/2020-I Председник,**

**Дана, 31. јануара 2020. године**

**И н ђ и ј а Милан Предојевић**

**О б р а з л о ж е њ е**

Фондација Новак Ђоковић спроводи пројекат „Школица живота-Заједно за детињство“ у Љукову, а који пројекат подразумева адаптацију и опремање просторија у делу објекта основне школе „Петар Кочић“ који се налази у Љукову, у улици 1. Новембра 73, а који део објекта је пренет на коришћење Предшколској установи за потребе рада издвојеног одељења ПУ „Бошко Буха“ на предшколском васпитању и образовању деце и спровођењу васпитно-образовног програма рада са децом предшколског узраста.

 У току реализације пројекта Фондација Новак Ђоковић је успела да обезбеди додатна средства којим би се у оквиру пројекта могло реализовати и постављање и опремање дечијег игралишта у површини до 300м2 на парцели 267/26 к.о. Љуково која у нарави чини двориште зграде основног образовања.

 За реализацију постављања и опремања дечијег игралишта Фондација се обратила ПУ „Бошко Буха“ захтевом за уступање на трајно коришћење дела парцеле 267/26 к.о. Љуково и издавање одобрења за постављање истог.

 У непосредном контакту представника Фондације и надлежних служби Општинске управе општине Инђија утврђено је да је Општина Инђија уписана са правом јавне својине на предметној парцели на основу Закона о планирањи и изградњи којим је наложено брисање корисника на неизграђеном и изграђеном грађевинском земљишту, а чији су носиоци права коришћења у време ступања на снагу Закона о планирању и изградњи 11.09.2009. године („Службени гласник РС“ број 72/09, 81/09-исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14, 145/14, 83/18, 31/19 и 37/19-др.закон ) била правна лица чији је оснивач општина. Са тих разлога не постоји могућност да се ПУ „Бошко Буха“ пренесе право коришћења на земљишту, а право да користи изграђено земљиште корисник објекта црпи из права коришћења на објекту.

 Саласно позитивним законским прописима власник парцеле општина Инђија може само дати сагласност за постављање дечијег игралишта а за потребе рада издвојеног одељења Предшколске установе у Љукову, што се овом одлуком и даје. Сукорисник објекта, Основна школа „Петар Кочић“ Инђија, која такође користи ову парцелу као школско двориште је дала сагласност Предшколској установи за постављање, опремање и ограђивање дечијег игралишта не делу парцеле испред дела објекта који користи Предшколска установа.

 Фондација Новак Ђоковић ће у целости финансирати постављање и опремање дечијег игралишта, без икаквог финансијског учешћа од стране општине Инђија и Предшколске установе.

Нацрт Одлуке о давању сагласности вам се доставља на разматрање и одлучивање.

 Одељење за урбанизам, комунално-стамбене

 послове и заштиту животне средине